《古剑行赠周辰》
宋代·王称

杀气贯斗牛，精光何陆离。风胡不可遇，千载令人悲。

忆昔干将初铸日，五夜龙池飞霹雳。秋水芒寒鸊鹈膏，虹光锷吐莲花质。

当年曾闻易水歌，荆卿不济当如何。从来相随赤帝子，飒飒秋郊泣嫠鬼。

乃知神物用有时，风云变化谁能知。祗今萧条镡水上，白日往往蛟龙飞。

侠客相看魂欲死，一片雄心许知己。别来夜夜匣里鸣，忆君清泪如铅水。

为君摩挲君试看，剑歌有曲君莫弹。从来烈士皆如此，茫茫万古悲风寒。

作者简介：眉州人，字季平。王赏子。累官承议郎知龙州。刻意史学，搜采北宋太祖至钦宗九朝事迹为《东都事略》，孝宗淳熙中洪迈修四朝国史时奏进，特授直秘阁。宁宗庆元间官至吏部郎中。又有《西夏事略》。